stanford-oval/wikipedia huggingface dataset:
J. E. Svan

| Johan Svan |
| --- | --- |

Henkilötiedot
Syntynyt: 31. maaliskuuta 1837 Maalahti, Suomi
Kuollut: 10. maaliskuuta 1883 (45 vuotta) Hamina, Suomi
Ammatti:  Haminan kadettikoulun opettaja, pikakirjoituksen opettaja
Arvonimi: hovineuvos
Vanhemmat:  Edvard Swan ja Charlotta Wegelius
Johan Edvard Svan (31. maaliskuuta 1837 Maalahti – 10. maaliskuuta 1883 Hamina) oli suomalainen Haminan kadettikoulun opettaja, yksi Suomen ensimmäisistä pikakirjoittajista ja ensimmäisen Suomessa julkaistun pikakirjoituksen oppikirjan tekijä.
Svanin vanhemmat olivat filosofian maisteri, kappalainen, varapastori Edvard Swan ja Charlotta Wegelius. Hän pääsi ylioppilaaksi 1856 Vaasan lukiosta ja valmistui Helsingin yliopistosta filosofian kandidaatiksi 1861 ja maisteriksi 1864. Hän toimi Heinolan yläalkeiskoulussa latinan opettajana vuodesta 1863, ja vuonna 1865 hänet nimitettiin Haminan kadettikouluun ruotsin, suomen, logiikan ja psykologian lehtoriksi. Virkansa ohella Svan toimi Haminassa useissa luottamustoimissa, muun muassa kirjaston johtokunnassa, rahatoimikamarin puheenjohtajana 1877–1881 ja kaupungin kansakoulujen tarkastajana 1881–1883. Svan sai hovineuvoksen arvon 1875.
Pikakirjoituksen kehittäjä

Svan muistetaan erityisesti toimistaan ruotsinkielisen pikakirjoituksen kehittäjänä. Vuonna 1861 Suomen senaatti lähetti kolme miestä – Svanin, W. Margunoffin ja Svante Dalströmin – Saksaan oppimaan pikakirjoitusta, jotta Suomenkin valtiopäivillä saataisiin puheet kirjoitettua pikakirjoituksella muistiin. Miehet perehtyivät saksalaisen Gabelsbergerin kehittämään pikakirjoitusjärjestelmään, ja oppivat pikakirjoitusta niin hyvin, että pystyivät tammikuun valiokunnassa 1862 toimimaan pikakirjoittajina.
Svan alkoi heti Saksasta tultuaan kouluttaa lisää pikakirjoittajia, ja jo vuosien 1863–1864 valtiopäivillä oli pikakirjoittajia useampia. Vuonna 1871 hän julkaisi oppikirjan Lärobok i stenografi, efter Gabelsbergers system, för svenska språket, joka oli ensimmäinen Suomessa julkaistu pikakirjoituksen oppikirja. Samana vuonna hän alkoi julkaista Tidning för stenografi -nimistä pikakirjoituslehteä yhdessä August Fabritiuksen kanssa.
Suomennoksia

Marcus Tullius Cicero : Ensimmäinen puhe Catilinaa vastaan teoksessa Specimen för lektorstjenster i latin och finska ; af Johan Edvard Svan. Åbo 1864
Sveebit

Germaaniheimojen asuinalueita noin vuonna 50. Sveebit on merkitty oranssilla.
Sveebit tai sveevit (lat. Suebi, Suevi) oli roomalaisten antama yhteisnimitys useille läntisille germaaniheimoille. Sveebit olivat yksi suurimmista ja sotaisimmista germaanien heimoryhmittymistä, ja heihin kuuluivat muun muassa semnonit, markomannit, kvadit, langobardit ja hermunduurit. Sveebit olivat luultavasti alun perin kotoisin Itämeren eteläisiltä rannoilta. 100-luvulla eaa. sveebit asuivat Elben, Mainin, Neckarin ja Reinin jokien ympäristössä. Tacituksen mukaan sveebit olivat hyvin suuri kansanryhmä, joka piti hallussaan suurinta osaa Germaniasta. Sveebien tunnus oli viistosti kammattu tukka, joka sidottiin solmuun.
Gallialaiset arvernit ja sekveenit kutsuivat Ariovistuksen johtaman sveebijoukon Galliaan noin 71 eaa. avuksi naapuriheimo heeduja vastaan. Pian sveebit kuitenkin alistivat heedujen lisäksi myös arvernit ja sekveenit. Caesar puolestaan löi Galliaan asettuneet sveebit 58 eaa.
400-luvulla osa sveebeistä vaelsi Galliaan vandaalien ja alaanien mukana. Sveebit jatkoivat kuitenkin vaellustaan Espanjaan saakka, perustaen Galiciaan itsenäisen kuningaskunnan. Muut sveebit jäivät asumaan nykyisen Etelä-Saksan ja Sveitsin alueelle. Visigootit löivät Espanjassa sveebien kuninkaan Rechiarin vuonna 456, ja valloittivat lopulta Galician viimeistään vuonna 585 jolloin sveebien valtakunta lakkasi olemasta.
Suuret suomalaiset

| Suuret suomalaiset |
| --- | --- |
Tyyli:  kilpailuohjelma
Pääosissa:  Inari Uusimäki, Arvi Lind
Alkuperämaa:  Suomi
Verkko:  Yle TV1
Esitetty:  31. lokakuuta – 5. joulukuuta 2004
Jaksoja:  12
Tuotanto
Ohjaaja(t):  useita
Tuotantoyhtiö(t):  Yleisradio
Aiheesta muualla
Virallinen sivusto
Suuret suomalaiset oli vuonna 2004 järjestetty Yleisradion kilpailuohjelma, jossa valittiin kaikille avoimella äänestyksellä kaikkien aikojen suurimman suomalaisen. Ohjelman juontajana oli Inari Uusimäki.  Suurimmaksi suomalaiseksi äänestettiin marsalkka Carl Gustaf Emil Mannerheim.
Kilpailussa oli kaksi kierrosta. Keväällä 2004 järjestetyllä ensimmäisellä kierroksella katsojat saivat äänestää vapaasti haluamiaan ehdokkaita, ja äänestyksen tuloksena julkaistiin sadan eniten ääniä saaneen lista. Syksyllä 2004 pidetylle toiselle kierrokselle pääsivät kymmenen eniten ääniä saanutta. Ennen toista äänestyskierrosta Yleisradio esitti dokumentin kustakin finaaliin päässeestä ehdokkaasta.
Ohjelmaformaatti on alkujaan peräisin BBC:ltä, joka järjesti Britanniassa 100 Greatest Britons -nimisen äänestyksen syksyllä 2002. Vastaavia äänestyksiä on järjestetty muun muassa Saksassa (Unsere Besten) ja Yhdysvalloissa. Ylen mukaan suomalaiset antoivat suhteessa lähes kaksinkertaisesti ääniä verrattuna britteihin omassa Great Britons -äänestyksessään.
Toinen kierros

Toinen äänestyskierros alkoi 31. lokakuuta ja päättyi 5. joulukuuta. Tuona aikana Yle esitti kymmenestä finalistista puolen tunnin mittaiset tv-dokumentit, joissa joku tunnettu suomalainen toimi finalistin puolestapuhujana. Mikael Agricolaa edusti kirjailija Pirkko Saisio, Adolf Ehrnroothia toimittaja Arto Nyberg, Tarja Halosta kirjailija Kaari Utrio, Urho Kekkosta silloinen ulkomaankauppaministeri Paula Lehtomäki, Aleksis Kiveä ohjaaja Jukka Virtanen, Elias Lönnrotia muusikko Sari Kaasinen, marsalkka Mannerheimia valtioneuvos Riitta Uosukainen, Risto Rytiä toimittaja Lasse Lehtinen, Jean Sibeliusta viulisti Pekka Kuusisto ja Arvo Ylppöä kirjailija Jari Tervo. Finalisteista ainoastaan silloinen tasavallan presidentti Tarja Halonen oli elossa. Mannerheim-ristin ritari nro 162, Adolf Ehrnrooth oli kuollut vuoden 2004 helmikuussa.
Äänestyksen aikana julkaistiin myös kirja Suuret suomalaiset (Otava 2004), jossa on laajat artikkelit kaikista kymmenestä finalistista sekä lyhyet elämäkerralliset tiedot muista sadan parhaan joukkoon sijoittuneista.
Kilpailu huipentui itsenäisyyspäivän aattona 5. joulukuuta pidettyyn finaaliohjelmaan, jossa kaikkien ehdokkaiden puolestapuhujat ottivat yhteen paneelikeskustelussa. Väittelyn jälkeen julkistettiin kilpailun tulokset. Suurimmaksi suomalaiseksi valittiin marsalkka Mannerheim, joka sai kaikkiaan 363 731:stä finaalikierroksella annetusta äänestä yli neljänneksen.
Tulokset:
Carl Gustaf Emil Mannerheim, 104 244 ääntä (28,7 prosenttia)
Risto Ryti, 80 790 (22,2 %)
Urho Kekkonen, 57 456 (15,8 %)
Adolf Ehrnrooth, 27 477 (7,6 %)
Tarja Halonen, 26 536 (7,3 %)
Arvo Ylppö, 22 136 (6,1 %)
Mikael Agricola, 15 974 (4,4 %)
Jean Sibelius, 15 397 (4,2 %)
Aleksis Kivi, 7 622 (2,1 %)
Elias Lönnrot, 6 099 (1,7 %)
Aiheesta muualla

Ohjelman kotisivusto.
Godin Tepe

Godin Tepe, Iran.
Godin Tepe (pers. ‏گودین‌تپه‎) on arkeologinen löytöpaikka Kangavarin laaksossa, Kermānšāhin provinssissa Iranissa. Paikka asutettiin ainakin jo 5200 eaa., ja siellä oli islamilainen temppeli 15. vuosisadalla jaa. Godin Tepe oli muinaisten kauppareittien varrella. Muun muassa Halafin, Mesopotamian, Elamin ja Kura-Araxesin kulttuurit vaikuttivat paikan historiaan.
Ennen XI

"J-keramiikka", Godin ennen kerrostumaa XI. Kytköksissä Halaf-keramiikkaan.
XI/X

Dalman keramiikka, jollaista Dalmā Tepe:ssä Urmia-järven rannalla.
VIII

4200-4000 eaa., Ubaidin loppuvaihe Mesopotamiassa. Täällä myöhäiskalkoliittinen 1, LC 1.
merkkejä kaupan kasvusta, mm. lapislatsulia, jota saatiin Badahšanista, Afganistanista.
V

Mesopotamian Urukin kulttuurin vaikutusta: Uruk IV, Nippur, Susa.
Cuyler-Young väittää paikan olleen elamilaisten kauppasiirtokunta. Paikallisesta kivestä tehtyjä leima- ja rullasinettejä. Näilläkin kytköksiä Urukiin, Susaan ja muihin Khūzestānin paikkoihin. Savitaulutkin muistuttavat Urukin ja proto-elamin savitauluja.
3200-3000 eaa. asutus hylättiin, tulipalon merkkejä.
VI

3000-2650 eaa. pohjoisen Kura-Araxesin kulttuurin (mm. Yanik tepe) saapuminen.
III

Elamin vaikutusta 2600-1500/1400 eaa. Ehkä liitossa Elamin kanssa ainakin osan aikaa. Paikka hylättiin 1400 eaa., asutettiin uudestaan vasta 750 eaa.
II

Meedialaisen heimopäällikön keskus ja Persian vallan alla joskus 750-5500 jaa. Paikka hylättiin, kun Persian Kyyros valloitti sen.
I

Islamilainen temppeli 1400-luvulla jaa.
Luiza Gega

| Mitalit | Mitalit | Mitalit |  |
| --- | --- | --- | --- |
|  Luiza Gega, 2019 |  Luiza Gega, 2019 |  Luiza Gega, 2019 |  |
Maa:   Albania
Naisten yleisurheilu
| EM-kilpailut  | EM-kilpailut  | EM-kilpailut  |  |
|  Kultaa | München 2022 | 3 000 m estejuoksu |  |
|  Hopeaa | Amsterdam 2016 | 3 000 m estejuoksu |  |
| Välimeren kilpailut  | Välimeren kilpailut  | Välimeren kilpailut  |  |
|  Kultaa | Oran 2022 | 3 000 m estejuoksu |  |
|  Hopeaa | Mersin 2013 | 1 500 m |  |
Luiza Gega (s. 5. marraskuuta 1988) on albanialainen 3 000 metrin estejuoksun EM-mitalisti, joka kilpailee myös keskimatkojen juoksuissa ja kestävyysjuoksussa. Hän on pituudeltaan 166 cm.
Ura

Gega karsiutui 800 metrin juoksun alkuerissä 2011 sekä Pariisin EM-hallikisoissa että Daegun MM-kilpailuissa. Seuraavana vuonna hän karsiutui 1 500 metrillä ensimmäisen juoksun jälkeen Istanbulin sisäratojen MM-kilpailuissa ja Helsingin EM-kilpailuissa. Göteborgin EM-hallikilpailuissa 2013 hänet hylättiin 800 metrin alkuerissä.
Gega saavutti 1 500 metrillä vuonna 2013 hopeaa Mersinin Välimeren kilpailuissa ja pronssia Kazanin universiadeissa. Moskovan MM-kilpailuissa hän selviytyi samalla matkalla välieriin. Hän sijoittui 1 500 metrillä kuudenneksi Sopotin sisäratojen MM-kilpailuissa 2014. Zürichin EM-kilpailuissa 2014 ja Pekingin MM-kilpailuissa 2015 hän karsiutui saman matkan alkuerissä.
Gega karsiutui 1 500 metrin alkuerissä Portlandin sisäratojen MM-kilpailuissa 2016. Saman vuoden Amsterdamin EM-kilpailuissa hän saavutti hopeaa 3 000 metrin estejuoksussa ajalla 9.28,52. Rio de Janeiron olympialaisissa hän karsiutui estejuoksun alkuerissä. Hän sijoittui 2017 Belgradin EM-hallikilpailuissa 1 500 metrillä viidenneksi. Birminghamin MM-hallikilpailuissa 2018 hän karsiutui 1 500 metrin alkuerissä. Saman vuoden Berliinin EM-kilpailuissa hän oli 3 000 metrin estejuoksussa neljäs. Dohan MM-kilpailuissa 2019 hän sijoittui estejuoksussa yhdeksänneksi Albanian ennätysajalla 9.19,93. Vuodelle 2021 siirretyissä Tokion olympialaisissa hän oli estejuoksussa kolmastoista. Belgradin sisäratojen MM-kilpailuissa 2022 hän sijoittui 3 000 metrillä 13:nneksi.
Gega voitti Oranin Välimeren kilpailuissa 2022 kultaa 3 000 metrin estejuoksussa Albanian ennätysajalla 9.14,29. Hän sijoittui kolme viikkoa myöhemmin Eugenen MM-kilpailuissa viidenneksi jälleen maansa ennätysajalla 9.10,04. Myöhemmin samana kesänä hän voitti 3 000 metrin estejuoksun Euroopan-mestaruuden Münchenissä ajalla 9.11,31. Vuonna 2023 hän sijoittui estejuoksussa kahdeksanneksi Budapestin MM-kilpailuissa ja juoksi Zürichissä Albanian ennätyksen 9.09,64.
Balkanin-mestaruuskilpailuissa Gega on saavuttanut kultaa 1 500 metrillä 2011 ja 2015, 3 000 metrillä 2023, 5 000 metrillä 2022 ja 3 000 metrin estejuoksussa 2022 ja 2023 sekä hopeaa 3 000 metrin estejuoksussa 2011 ja 800 metrillä 2015. Maastojuoksun Balkanin-mestaruuden hän voitti 2023. Sisäratojen Balkanin-mestaruuskilpailuissa hän on voittanut kultaa 1 500 metrillä 2012, 2013, 2014 ja 2016 sekä 3 000 metrillä 2018, 2019, 2020 ja 2022.
Henkilökohtaiset ennätykset > Ulkoradat

| Laji | Aika | Paikka | Päivä |
| --- | --- | --- | --- |
| 800 m | 2.01,31 NR | Tbilisi | 21. kesäkuuta 2014 |
| 1 500 m | 4.02,63 NR | Doha | 15. toukokuuta 2015 |
| 3 000 m | 8.46,61 NR | Elbasan | 24. toukokuuta 2022 |
| 5 000 m | 15.16,47 NR | Craiova | 19. ekesäkuuta 2022 |
| 10 000 m | 32.16,25 NR | Birmingham | 5. kesäkuuta 2021 |
| 10 km | 33.43 | Tirana | 13. lokakuuta 2019 |
| Puolimaraton | 1.10.58 NR | Tirana | 10. huhtikuuta 2022 |
| Maraton | 2.35.34 NR | Skopje | 4. lokakuuta 2020 |
| 3 000 m estejuoksu | 9.09,64 NR | Zürich | 31. elokuuta 2023 |
Henkilökohtaiset ennätykset > Sisäradat

| Laji | Aika | Paikka | Päivä |
| --- | --- | --- | --- |
| 800 m | 2.02,27 NR | Pireás | 10. helmikuuta 2013 |
| 1 500 m | 4.06,66 NR | Istanbul | 17. helmikuuta 2017 |
| 3 000 m | 8.44,46 NR | Karlsruhe | 31. tammikuuta 2020 |
NR = maan ennätys
Aiheesta muualla

Kuvia tai muita tiedostoja aiheesta Luiza Gega Wikimedia Commonsissa
| --- | --- |
Auktoriteettitunnisteet: Henkilöt :  World Athletics  Tilastopaja 🔒
Hips Don’t Lie

| ”Hips Don’t Lie” Shakira ft>  Wyclef Jean |
| --- | --- | --- |

Singlen tiedot
 Albumilta: Oral Fixation Vol. 2
 Julkaistu: 28. helmikuuta 2006
 Tuottaja(t): Shakira, Wyclef Jean, Jerry 'Wonder' Duplessis
 Tyylilaji: Salsa, reggaeton
 Kesto: 03.38
 Levy-yhtiö: Epic
Shakira muut singlet
| ”Día de Enero” 2006 | ”Hips Don’t Lie” 2006 | ”Illegal” 2006 |
Wyclef Jeanin muut julkaisut
| ”President” 2004 | ”Hips Don’t Lie” 2006 | ”Dangerous” 2006 |
Hips Don’t Lie on kolumbialaisen laulaja-lauluntekijä Shakiran kappale hänen kuudennelta, Oral Fixation Vol. 2 -studioalbumiltaan, jolla vierailee myös haitilaisräppäri Wyclef Jean. Kappaleen julkaisi Epic Records 28. helmikuuta 2006 albumin kolmantena singlenä. Sen ovat sanoittaneet sekä tuottaneet Shakira, Wyclef Jean ja Jerry 'Wonder' Duplessis sekä LaTravia Parker. "Hips Don’t Lie" on salsa- ja reggaeton-kappale, joka sisältää voimakkaasti sampleja Jeanin aiemmista singleistä "Dance Like This" sekä "Amores Como el Nuestro", jotka on sanoittanut Omar Alfanno.
Julkaisunsa jälkeen kappale on saanut pääosin positiivisia vastaanottoja musiikkikriitikoilta. Se sai muutamia ehdokkuuksia, kuten People's Choice Awardin, MTV Latin America Video Music Awardin sekä MTV Video Music Awardin. "Hips Don’t Lie" saavutti listan ensimmäisen sijan ainakin 20 eri listalla, kuten Yhdysvaltain Billboard Hot 100 -listalla, muodostuen artistin ensimmäiseksi Yhdysvalloissa listan ensimmäisen sijan saavuttaneeksi singleksi. Kappale myös rikkoi Yhdysvaltain viikon radiosoittoennätyksen. Record Industry Association of America (RIAA) palkitsi kappaleen tuplaplatinalla yli kolmen miljoonan kopion myynnistä. Kappale saavutti listan kärjen esimerkiksi Australiassa, Italiassa ja Isossa-Britanniassa. Vuosikymmenen vaihteeseen mennessä kappaletta oli myyty yli kymmenen miljoonaa kopiota, mikä teki siitä 2000-luvun myydyimmän kappaleen jos singlelevyjen ja digitaalisten latausten tilastot yhdistetään. Se on laajalti tunnettu yhtenä Shakiran nimikkokappaleista.
Kappalelista

CD single
"Hips Don’t Lie" (featuring Wyclef Jean) [Jean, Duplessis, Shakira, Parker, Alfanno] – 3:41
"Dreams for Plans" [Shakira, Buckley] – 4:02
"Hips Don’t Lie" (featuring Wyclef Jean) (Wyclef's Mixshow Mix) – 4:09
Maxi CD single
"Hips Don’t Lie" (featuring Wyclef Jean) – 3:41
"Hips Don’t Lie" (Wyclef Remix) (featuring Wyclef Jean) – 3:59
"Hips Don’t Lie" (Wyclef Mix Show Mix) (featuring Wyclef Jean) – 4:09
"Hips Don’t Lie" (Wyclef Remix Instrumental) (featuring Wyclef Jean) – 3:57
"Hips Don’t Lie/Bamboo" (2006 FIFA World Cup Version) – 3:24
"Será Será (Las Caderas No Mienten)" (Spanish version) – 3:35
2-tracks Maxi single
"Hips Don’t Lie"
"Dreams for Plans"
Japanese release
"Hips Don’t Lie" (featuring Wyclef Jean) – 3:41
"Hips Don’t Lie/Bamboo" (2006 FIFA World Cup Mix) (featuring Wyclef Jean)
"Será Será (Las Caderas No Mienten)" (Spanish version) (featuring Wyclef Jean) – 3:41
"Hips Don’t Lie" (DJ Kazzanova Remix) (featuring Wyclef Jean)
Ringle
"Hips Don’t Lie" (featuring Wyclef Jean) – 3:41
"Hips Don’t Lie" (featuring Wyclef Jean) (Wyclef's Show Mix) – 4:09
"Será Será (Las Caderas No Mienten)" (Spanish Version)[featuring Wyclef Jean] – 3:41
Käännös suomeksi
Svava Jakobsdóttir

| Svava Jakobsdóttir> Henkilötiedot |
| --- | --- |
Syntynyt: 1930 Neskaupstaður, Islanti
Kuollut: 2004 (73–74 vuotta)
Kansalaisuus:  Islanti
Ammatti:  kirjailija
Kirjailija
Tuotannon kieli: islanti
Aiheesta muualla
Löydä lisää kirjailijoitaKirjallisuuden teemasivulta
Svava Jakobsdóttir (1930 Neskaupstaður, Islanti – 2004) oli islantilainen kirjailija. Hän oli althingin jäsen 1971–1979 ja sen jälkeen päätoiminen kirjailija. Hän julkaisi 1965 esikoisteoksensa, novellikokoelman Tólf konur.
Palkinnot ja tunnustukset

Henrik Steffens -palkinto 1997
Suomennetut teokset

Kultainen malja (Gunnladar saga), suom. Tuula Tuuva, Helsinki: Otava 1990 ISBN 951-1-10355-5
Kertomus lapsille, julkaisussa: Parnasso 1987: 3, vsk. 37, s. 156–160
Merenrantakivi, antologiassa: Meren neitoja ja meren miehiä, Helsinki: BTJ Kirjastopalvelu 2001 ISBN 951-692-486-7
Anders Johan Adolf Boxström

Anders Johan Adolf Boxström (1878)
Anders Johan Adolf Boxström (14. maaliskuuta 1846 Uukuniemi – 30. tammikuuta 1906 Helsinki) oli suomalainen eversti, tilastotieteilijä ja valtioneuvos (1886).
Henkilöhistoria

Boxströmin vanhemmat olivat kirkkoherra Johan Boxström ja Augusta Winter ja puoliso vuodesta 1871 Julia Alfthan. Boxström tuli kadetiksi Haminaan 1858 ja vänrikiksi henkikaartin Volhynian rykmenttiin 1875. Yleisesikunta-akatemian kurssin hän suoritti 1869–1872 ja yleni alikapteeniksi. Suomen kadettikouluun hänet komennettiin 1872 ja nimitettiin 1874 sinne kapteenina sotatieteiden opettajaksi. Everstiluutnantiksi Boxström ylennettiin 1875 ja everstiksi 1878. Hän sai 1880 nimityksen Suomen sotaväen esikuntapäälliköksi, vuosina 1886–1902 hän oli Tilastollisen päätoimiston johtaja. Valtioneuvoksen arvo myönnettiin Boxströmille 1886. Boxström tuotti Suomelle aikasarjan maan väestöstä vuosilta 1750-1890, ja hänen ansiostaan Suomella on Ruotsin ohella pisimmät yhtenäiset tilastosarjat väestöstä.
Julkaisuja

Lärobok i topografi, 1874
Käsikirja Suomen reservimiehille, 1885, ruots. Handbok för den finska reservmannen
Kort handledning i kartupptagning, 1888
Folktillväxten i Finland 1751—1885. Fennia, 3(1), 1–20, 1890.
Jemförande befolkingsstatistik. Med särskildt afseende å förhållandena i Finland 1750–1890, 1891, suom. Pääpiirteet Suomen väestötilastosta vuosina 1750–1890, 1899–1909
Saquon Barkley

| Saquon Barkley |
| --- | --- |
 Saquon Barkley vuonna 2024.
Henkilötiedot
Syntynyt: 9. helmikuuta 1997 (ikä 28) Bronx, New York
Kansalaisuus:   Yhdysvallat
Amerikkalaisen jalkapallon pelaaja
Pituus:  183 cm
Paino:  105 kg
Pelipaikka:  keskushyökkääjä
Seura
Pelinumero:  26
Seura:  Philadelphia Eagles
Sarja:  NFL
Pelaajaura
Aik. seurat:  New York Giants (2018–2024)
NFL-varaus:  2. varaus, 2018 New York Giants
Pääsarjaura:  2018–
Saquon Barkley (s. 9. helmikuuta 1997 Bronx, New York Yhdysvallat) on yhdysvaltalainen amerikkalaisen jalkapallon pelaaja. Hän pelipaikkansa on keskushyökkääjä. Barkley edustaa NFL-liigassa pelaavaa Philadelphia Eaglesia.
Barkley valittiin kaudella 2019 NFL:n vuoden tulokkaaksi ja vuoden hyökkäyksen tulokaspelaajaksi. Barkley myös pelannut urallaan kaksi kertaa Pro Bowl-ottelussa.
Varhainen elämä ja nuoruus

Saquon Barkley syntyi 9. helmikuuta 1997 Bronxissa, New Yorkissa, nyrkkeilijä Alibay Barkleyn ja Tonya Johnsonin perheeseen. Barkleylla on viisi sisarusta: Shaquona, Aliyah, Rashard ja Ali. Barkleyn veli Alibay Jr. on Los Angeles Angelsin varaus Major League Baseballiin. Hänen isosetänsä Iran Barkley on entinen WBC-keskisarjan mestari. Barkleyn perhe muutti Bronxista Pennsylvanian Bethlehemiin, jossa Saquon Barkley kävi Whitehall High Schoolia. Lukiossa Barkley harrasti amerikkalaista jalkapalloa ja yleisurheilua. Viimeisellä kaudellaan Whitehall High Schoolissa hän juoksi 31 touchdownia.
Pelaajaura > Korkeakoulu

Saquon Barkley pelasi yliopistojalkapalloa Penn Statessa, jossa hän teki useita koulun ennätyksiä Nittany Lionsin joukkueessa kolmen kauden aikana 2015–2017. Fuksivuotenaan hän juoksi 1 076 jaardia ja seitsemän touchdownia. Toisen kauden aikana hän keräsi 1 496 jaardia ja 18 touchdownia. Viimeisenä vuotenaan hän keräsi yhteensä 1 271 juoksujaardia ja 18 touchdownia. Yliopistouransa aikana hänet nimettiin Big Ten Conferencen vuoden hyökkääväksi pelaajaksi vuosina 2016 ja 2017 ja sijoittui neljänneksi Heisman Trophy -äänestyksessä vuonna 2017. Barkley luopui koulupaikasta vuonna ja ilmoitttautui NFL:n varaustilaisuuteen vuonna 2018.
Pelaajaura > NFL-ura: New York Giants

New York Giants varasi Barkleyn ensimmäisellä kierroksella toisella varausvuorolla vuoden 2018 varaustilaisuudessa. Heinäkuussa 2018 hän teki Giantsin kanssa neljän vuoden mittaisen ja 31,2 miljoonan dollarin arvoisen tulokassopimuksen.
Barkley pelasi ensimmäisen NFL-ottelunsa kauden 2019 avausottelussa Jacksonville Jaguarsia vastaan ja teki ottelussa myös ensimmäisen touchdowninsa. Barkely teki tulokasakaudellaan välittömän vaikutuksen juosten 1 307 jaardia ja 11 touchdownia sekä vastaanottaen 91 syöttöä 721 jaardia ja neljä touchdownia. Barkley nimettiin NFL:n vuoden hyökkääväksi tulokkaaksi ja valittiin Pro Bowl-joukkueeseen.
Kaudella 2020  Barkley kohtasi haasteita, kuten merkittävän polvivamman vuonna 2020, joka piti hänet sivussa suurimman osan kaudesta. Huhtikuussa 2021 Barkley teki Giantsin kanssa yksivuotisen ja 7,217 miljoonan dollarin arvoisen jatkosopimuksen. Barkley palasi kuntoon vuonna 2022 ja ansaitsi toisen Pro Bowl-valinnan.
Pelaajaura > Siirto Philadelphia Eaglesiin

Kauden 2023 jälkeen Barkley kirjoitti kolmivuotisen sopimuksen Philadelphia Eaglesin kanssa. Ensimmäisellä kaudellaan hän auttoi merkittävästi joukkueen selviytymisessä Super Bowl LIX:ään. Vuonna 2024 Barkley johti NFL:n juostujen jaardien määrää ja hänet nimettiin All-Pro-joukkueen ykköseksi.
Yksityiselämä > Perhe

Barkley on kihloissa Anna Congdonin kanssa. Pariskunta on tavannut vuonna 2017 Penn Statessa ja he ovat olleet yhdessä siitä lähtien. Pariskunnalla on kaksi lasta: vuonna 2018 syntynyt tytär Jada Clare ja syyskuussa 2022 syntynyt poika Saquon Jr. Barkley ja Congdon kihlautuivat helmikuussa 2025.
Yksityiselämä > Kristinusko

Barkley on kertonut olevansa harras kristitty ja hän puhunut usein julkisesti uskon roolista elämässä ja uralla. Barkley on kiittänyt julkisesti Jumalaa kyvyistään ja mahdollisuuksistaa, korostanut uskon merkitystä päätöstensä ohjaamisessa sekä nöyryyden säilyttämisessä menestyksen keskellä. Barkley on kertonut uskon olleen voimavara myös loukkaantumisten aikana.
Yksityiselämä > Hyväntekeväisyys

Barkley on perustanut Michael Ann ja Saquon Barkley Hope Foundation-säätiön, jonka tarkoituksena on tukea nuorten tavoitteita ja unelmia stipendien, koulutusavun ja yleisurheilun ohjauksen avulla. Barkley on perustanut myös Saquon Barkley Center of Excellence-osaamiskeskuksen St. Luken yliopisto terveysverkoston kanssa Pennsylvanian Whitehalliin. Keskuksen tarkoituksena on tarjota heikossa asemissa oleville nuorille mahdollisuuksia fyysiseen aktiivisuuteen ja opintoihin.
Aiheesta muualla

Barkleyn Instagram-sivusto @saquon
Barkleyn tilastot ESPN:n sivustolla.
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Yhdysvallat
Suuntimo

Ilmailun radiosuunnistusjärjestelmien vertailua.
Suuntimo on laite suunnan mittaamiseen erityisesti sähkömagneettiseen säteilyyn, esimerkiksi radio- tai tutkalähettimeen.
Yksi suuntima mahdollistaa suunnan saamisen lähettimeen, kaksi periaatteessa lähettimen paikantamisen pinnalla suuntien leikkauspisteeseen.